‘Motordiewe’ aan die brand gesteekArgieffoto ŉ Man is in hegtenis geneem nadat twee vermeende motordiewe Sondag, naby Phokeng in Noordwes, lewendig aan die brand gesteek is. Lt.kol. Pelonomi Makau, woordvoerder van die polisie, het gesê die voorval het in Fase 1 in Freedom Park gebeur. Inwoners van die gemeenskap het glo gesien hoe twee mans probeer om ŉ motor te steel en hulle agternagesit en gevang. “Die inwoners het na bewering petrol oor die mans gegooi en hulle aan die brand gesteek,” het Makau gesê. Die polisie is na die toneel ontbied, maar een van die mans was met hul aankoms reeds dood. Die ander is na ŉ hospitaal gehaas. Volgens Makau het die 44-jarige eienaar van die motor later na die Phokeng-polisiestasie gegaan om ŉ klag van kwaadwillige saakbeskadiging in te dien. Hy is op die plek in hegtenis geneem en sal vandag in die Bafokeng-landdroshof verskyn op aanklagte van moord en poging tot moord. “Die gemeenskap word weereens versoek om nie die gereg in eie hande te neem nie. Dit is onwettig en kan nie geduld word nie,” het Makau gesê.